રાજકોટ એક સમયે મર્યાદિત વિસ્તારમાં હતુ. કાલાવડ રોડ ઉપર કોસ્મોપ્લેક્ષ ટોકીઝ બની ત્યારે શહેરીજનોને એ રાજકોટની બહાર લાગતી હતી. હવે આ જ ટોકીઝ જાણે શહેરની મધ્યમાં આવી ગઈ હોય તે રીતે રાજકોટ શહેર વિસ્તરી ગયું છે. રાજકોટની ચારેય દિશામાં હાઈરાઈઝ બિલ્ડીંગ બની રહ્યાં છે. રાજકોટની બિલ્ડર એસોસીએશન અને ક્રેડાઈના પ્રમુખ પરેશ ગજેરાએ જણાવ્યું હતું કે, રાજકોટમાં નાની મોટી 8 થી 10 હજાર ઈન્ડસ્ટ્રીઝ છે. રાજકોટમાં હવે ઈન્ટરનેશનલ એરપોર્ટ અને બસ પોર્ટ બની રહ્યાં છે. રાજ્ય સરકારે શહેરની આજુબાજુ 10 હજાર એકર જમીન ગ્રીન ઝોન તરીકે રદ્દ કરી છે તેથી હવે આ વિસ્તારમાં બાંધકામ શક્ય છે. ખાસ કરીને માલીયાસણ, બેડી, રોણકી, માધાપર, ઘંટેશ્વર સહિતના વિસ્તારો રેસીડેન્સ ઝોન બની ગયા છે. રાજકોટમાં રોજ એક કે બે નવા પ્રોજેકટ લોન્ચ થઈ રહ્યાં છે.